মুন্সীগঞ্জের টঙ্গিবাড়িতে ধারালো অস্ত্রের আঘাতে ফজলুর রহমান সাইদুর (৮৫) নামে এক বৃদ্ধকে কুপিয়ে হত্যা করা হয়েছে। বৃদ্ধকে হত্যার কিছুক্ষণ পর ঘাতক রহিম মোল্লাও মারা গেছে হৃদরোগে আক্রান্ত হয়ে। আজ সোমবার ভোর ৬টার দিকে উপজেলার  সেরজাবাদ গ্রামে এ ঘটনা ঘটে। প্রত্যক্ষদর্শীরা জানায়, উপজেলার সেরজাবাদ গ্রামে মেয়ের জামাই শাহজাহান মোল্লার বাড়িতে বেড়াতে আসেন বৃদ্ধ ফজলুর রহমান ওরফে সাইদুর মিয়া।  সোমবার ভোরে ফজরের নামাজ পড়ে ঘরে গিয়ে বিছানায় শুয়ে বিশ্রাম নেয়ার সময় মানসিক ভারসাম্যহীন রহিম মোল্লা ফজলুর রহমানকে ধারালো অস্ত্র দিয়ে কুপিয়ে হত্যা করে। পরে হত্যাকারী রহিম ঘটনাস্থল থেকে কিছু দূরে গিয়ে হৃদরোগে আক্রান্ত হয়ে মারা যায়।